ফোগাট সহোদরা
ফোগাট বোনদ্বয় হলেন ভারতের হরিয়ানার ছয় বোন, যাঁদের সবাই কুস্তিগির। তাদের জন্মের ক্রম অনুসারে, তাঁরা হলেন গীতা, ববিতা, প্রিয়াঙ্কা, রিতু, ভিনেশ এবং সঙ্গীতা। গীতা, ববিতা, রিতু ও সঙ্গীতা প্রাক্তন কুস্তিগির ও কোচ মহাবীর সিং ফোগাটের কন্যা। প্রিয়াঙ্কা ও ভিনেশ মহাবীরের দ্বারা লালিত-পালিত কন্যা, তাঁরা দুজন মহাবীরের ছোট ভাইয়ের মেয়ে, যিনি মারা যাওয়ার পর মহাবীর তাঁদের দায়িত্ব নিয়েছিলেন। মহাবীর তাঁদের ভিওয়ানি জেলার বালালি গ্রামে এই ছয়জনকে কুস্তিতে প্রশিক্ষণ দিয়েছিলেন। ফোগাট বোনদের মধ্যে তিনজন, গীতা, ববিতা এবং ভিনেশ, কমনওয়েলথ গেমসে বিভিন্ন ওজন বিভাগে স্বর্ণপদক বিজয়ী, যেখানে প্রিয়াঙ্কা এশিয়ান চ্যাম্পিয়নশিপে রৌপ্য পদক জিতেছেন। রিতু জাতীয় চ্যাম্পিয়নশিপে একজন স্বর্ণপদক বিজয়ী এবং সঙ্গীতা বয়স-স্তরের আন্তর্জাতিক চ্যাম্পিয়নশিপে পদক জিতেছেন। ফোগাট বোনদের সাফল্য যথেষ্ট পরিমানে গণমাধ্যমের মনোযোগ আকর্ষণ করেছিল, বিশেষ করে হরিয়ানার প্রচলিত সামাজিক সমস্যা যেমন লিঙ্গ বৈষম্য, কন্যা ভ্রূণ হত্যা এবং বাল্যবিবাহের অন্ধকারে এই বোনদ্বয় আলোক স্বরূপ। চাঁদগি রামের কন্যা, সোনিকা এবং দীপিকা, ১৯৯০-এর দশকে মেয়েদের কুস্তি করতে উৎসাহিত করার বীজ বপন করেছিলেন। তাঁদের প্রতিবেশী মহাবীর ফোগাটের কন্যারা কুস্তিতে বিপ্লব ঘটিয়েছিলেন, এবং তারপরে সাক্ষী মালিক একটি অলিম্পিক পদক জিতেছিলেন, যা মহিলাদের কুস্তির প্রতি মানসিকতায় একটি বড় পরিবর্তন এনেছিল।